fr ms id en id hu ms id en id id id id id id ms id uz id id id id id id id id id id ms id id en id en id id id id id id id id id id id id id id id id id en ms en id id id id id id id id id id id id id id id id id id id id id ms id id id id en it en id id id id id id id id id en id en id id id id id id id id id id id id id id ms id ms en fr fy en ms en fi en id id ms en ms id en id en en id id id id en fr en en en en en
Di sinilah titik kasih ditemukan, di sini jua aku curah segala.
Terasa berkurun lama tidak menjenguk ke sini. Kali ni memang betul-betul tak jenguk. Tak sempat dan tak larat. Macam-macam yang terjadi sejak sebelum raya dulu. Apa-apapun, Alhamdulillah. Saya redha saja dengan semuanya. Atau dalam ayat lainnya, layankan sajalah Labu.
Alhamdulillah, selepas sempurna sebulan bepuasa dengan penuh susah-payah dan diselang-seli dengan episod kelembikan, Aidilfitri tahun ini saya dan suami sambut secara sederhana di dalam kereta. Dalam kereta? Iya. betul. Kami terlalu banyak mengembara ke sana-sini pada hari raya lepas sehinggakan tidak terasa sangat suasana raya itu sebenarnya. Hehe.
Sehari sebelum raya, saya dan suami bertolak pulang ke Temerloh dari Putrajaya. Sebelum itu, saya menghabiskan masa selama 3 hari di rumah mertua saya di sana. Kiranya, inilah kali pertama saya merasai suasana balik kampung untuk berhari raya. Hihi. Dulu-dulu, saya biasanya akan pulang ke Pulau Pinang untuk berhari raya sama ada beberapa lebih awal atau pada hari raya kedua. Jadi suasananya lain. Tapi perjalanan balik kampung ke Temerloh yang diiringi lagu-lagu raya yang bermacam-macam itu sekejap saja sempat saya hayati. Sebaik saja melepasi Tol Gombak, saya mulai lembik. Jadi, saya hanya tidur di sepanjang perjalanan. Celik saja mata, kami sudahpun berada di Tol Temerloh. Balik kampunglah sangat, kan. Hehe.
Petang itu, kami sekeluarga berbuka beramai-ramai. Kali ini, Abang Hashim, Nan dan Farah tidak ada. Abang Hashim bekerja di hari raya pertama. Jadi dia terkandas di Penang sana. Nan dan Farah pula hanya pulang ke Temerloh pada petang raya pertama. Malam itu, adik-adik saya ke masjid untuk solat sunat Tasbih. Tinggallah saya, Kaklong dan emak di rumah membuat serba sedikit lagi persiapan untuk raya.
Di awal pagi raya tahun ini, rutin saya berubah. Dulu-dulu, setiap kali menjelang raya, saya atau Kaklong akan sibuk memastikan baju raya adik-adik sudah siap bergosok kemas untuk mereka ke masjid. Tapi tahun ini memang berbeza. Adik-adik semua sudah besar. Semuanya menguruskan baju mereka sendiri, cari butang baju melayu sendiri, pakai sampin sendiri dan siap menolong menghidangkan juadah pagi raya untuk makan bersama sebelum ke masjid. Ya Allah. Sudah besar semua adik saya rupanya. Kakakmu ini tiba-tiba terharu.
Rutin pagi raya saya kali ini tertumpu ke arah suami pula. Saya menyiapkan baju melayunya, butang bajunya, sampinnya dan terasa sangat syahdu di saat bersalaman dengan suami di pagi raya. Lebih syahdu saat dia mengucup dahi saya. Dalam hati berkata: Wow. Dah beraya berdua dah tahun ni. Hehe.
Gambar raya yang kelabu asap sebab guna handphone saja. Hehe.
Selepas bersalaman, emak, ayah, suami dan adik-adik semuanya ke masjid untuk solat raya. Saya memang tak larat untuk bergerak merata waktu itu. Jadi, tahun ini saya tidak ke masjid. Saya menemani Kaklong yang sibuk dengan anaknya, Anis, di pagi raya. Tapi pagi raya itu, Anis boleh pula tidur saja sepanjang pagi sehinggakan masa mandi pun tutup mata. Bertuahnyalah budak ni.
Kaklong dan Anis tanpa Abang Hashim di sisi. Sob sob sob.
Sebaik suami sampai dari masjid, kami ke rumah tok dan dua buah rumah saudara lagi di atas bukit ini. Sebelum Zohor tiba, kami sudah bersiap-siaap untuk bertolak balik kampung lagi. Kali ini, destinasi kami ialah Batu Pahat, kampung sebelah emak mertua saya. Keluarga mertua saya menyambut raya pertama di sana. Kami ikut jalan belakang melalui Bahau-Gemas-Segamat-Yong Peng. Agak banyak kereta tapi tidaklah sampai sesak. Tapi kami mengambil masa hampir 4 jam di dalam kereta untuk tiba ke sana. Sampai saja di Batu Pahat, kami terus menuju ke rumah datuk saudara kerana ahli keluarga yang lain sedang berkumpul di sana. Sebenarnya, inilah kali pertama dalam hidup saya ke Batu Pahat. Setelah siap makan malam di sana, barulah kami semua bertolak balik ke rumah Atuk di Kampung Parit Haji Sidek, betul-betul di belakang BP Mall di sana. Hehe. Kampung Atuk di tengah bandar rupanya.
Malam itu saya memang pengsan terus. Penat yang teramat sangat. Kebesokannya, sebelum Subuh lagi, satu rumah sudah riuh. Yang lelaki semuanya ke masjid. Tinggal kami yang perempuan saja solat Subuh di rumah. Saya siap mandi air telaga yang sangat dingin lagi di awal pagi itu. Sangat segar!
Selepas bersarapan, saya dan suami mengikut umi dan baba beraya ke rumah saudara-mara yang belum pernah menemui pengantin tak berapa nak baru ni. Hehe. Yang seronoknya, saya masih dapat duit raya! Hihi. Padahal dah nak dapat anak dah pun. Hihihi. Banyak juga rumah wak-wak yang kami ziarahi. Insya Allah, saya akan cuba mengingati mereka satu persatu. Oh ya. Keluarga di sebelah Johor ini berketurunan Jawa. Atuk saya juga merupakan seorang pembuat dan penjual tempe secara tradisional. Tempenya sangatlah sedap. Saya dan suami kalau makan sambal goreng di rumah Atuk, memang bertambah-bertambah macam tak cukup pinggan. Hehe.
Suami saya dengan muka tak siapnya. Huhu~
Sebelum Asar, kami sudah bersiap-siap untuk pulang ke Temerloh. Apakan daya, saya sudah mula bekerja pada hari raya ketiga. Tapi Masya Allah. Perjalanan pulang mengambil masa sehingga 7 jam! Ini gara-gara tersekat dalam kesesakan jalan raya di kawasan Jempol. Memang punah mood. Saya memang tak tahan dengan kesesakan jalan raya. Saya hanya diam saja di dalam kereta. Ditambah dengan sakit pinggang dan merajuk dengan suami, ehem-ehem, jadi saya hanya diam saja di dalam kereta. Hehe. Cerita pasal merajuk ni kemudianlah ya.
Sudah hampir tengah malam, barulah kami tiba di Temerloh. Kami membawa bekal tempe segar hasil air tangan Atuk. Selepas mengemas beg ala kadar, saya menyiapkan baju untuk kerja keesokannya dan kemudian terus tidur. Keesokannya, di saat seisi rumah masih lagi tidur, saya sudahpun bertolak ke hospital. Seperti biasa, selepas saja raya, hospital bagaikan sedang mengadakan rumah terbuka dengan meriah. ICU penuh. Wad-wad medikal, ortho dan surgery juga penuh. Kes-kes kemalangan dengan pendarahan otak (intracranial bleed – ICB) memang tak terkata banyaknya. Majoritinya kes ICB di-intubate. Itu belum lagi kes-kes uncontrolled hypertension, diabetes mellitus dan semput segala bagai ni. Sesak nafas saya bekerja hari itu meronda satu hospital seorang diri melihat perkembangan pesakit-pesakit yang berada di bawah seliaan Unit Anaesthesiologi.
Petang itu, suami saya menjemput saya sekitar jam 7 petang di hospital dan kami terus bertolak ke Kuantan pula. Mertua saya berada di sana beraya dengan keluarga sebelah Pahang pula. Sebaik sampai sekitar 8 lebih, kami terus makan. Penuh perut dibuatnya. Hehe. Sekitar jam 11 malam, barulah saya dan suami bertolak pulang. Di pertengahan jalan, kami singgah tidur di R&R dan kemudian menyambung perjalanan. Sampai di rumah sekitar jam 2 pagi dan keesokannya, jam 7 pagi saya sudahpun berada di hospital. Penatnya hanya Allah yang tahu.
Dan pada 9 September lalu, itulah hari terakhir saya bertugas sebagai seorang HO. Alhamdulillah. Alhamdulillah. Alhamdulillah. Tamat sudah zaman susah-payah hidup menjadi Pegawai Perubatan Latihan Siswazah. Terima kasih ya Allah kerana segalanya sungguh lancar buat saya. Jadi, pada 10 September lepas, barulah kami berpeluang pulang ke Putrajaya untuk beraya di sana pula. Di sana, barulah kami sempat menghadiri beberapa undangan rumah terbuka juga beberapa walimah kawan-kawan.
Iya. Beginilah raya kami. Raya di jalanan dan mengembara. Hehe. Kisah pengembaraan kami sebenarnya belum berakhir. Di sinilah sebenarnya bermulanya pengembaraan kami berdua yang lebih jauh dan bermakna.
Kembara apa yang kami tempuhi, nantikan entri seterusnya ya. 😉
Nota 1: Tahun ni tiada gambar raya sekeluarga. Tak sempat bertemu muka dengan kesemua ahli keluarga secara serentak.
Nota 2: Baby sangat behave dalam perut mama dia ni. Tak banyak kerenah sangat sepanjang mengembara ke sana-sini. Alhamdulillah.
Nota 3: Akhirnya, berat badan saya sudah naik selepas raya ni! Yeyeay~
Posted on September 25th, 2011 by Sarah  |  5 Comments »
Allahu Akbar. Sudah hampir dua bulan blog ni tidak dikemaskinikan. Bukan tidak teringat atau teringin untuk menulis. Sangat teringin sebenarnya. Tapi terlalu banyak yang terjadi dalam tempoh dua bulan ni. Komitmen kerja salah satu daripadanya. Ditambah pula dengan keadaan kesihatan saya yang tunggang terbalik. Memang menjadi penyekat keteringinan untuk menulis di sini.
Apapun, saya ucapkan terima kasih yang tidak terhingga kepada semua rakan pembaca, yang baru ataupun lama, mahupun yang tiba-tiba terjumpa blog ini disebabkan entri yang lepas. Terima kasih atas kiriman doa yang bagi saya sangat bermakna. Terima kasih juga untuk semua yang ada menghantar mesej secara peribadi kepada saya melalui blog ni. Tapi saya minta maaf yang tak terhingga sebab memang tak berkesempatan hendak membalas komen-komen untuk entri yang lalu. Begitu juga dengan mesej dan email yang dikirimkan kepada saya.
Setakat yang saya sedar, entri lepas telah menyebabkan blog saya diserbu ribuan pembaca baru setiap hari. Terima kasih sudi menyinggah di sini. Terkejut saya tengok jumlah ‘like’ untuk entri itu saja sudah mencecah lapan ribu lebih. Trafik blog ni pun mencanak naik dengan mendadaknya. Err… Memang terkejut. Walaupun saya tak sempat hendak membalas email-email dan mesej-mesej peribadi yang dihantar kepada saya, saya masih menyimpan kesemuanya di dalam inbox saya. Saya tak berani janji untuk membalasnya tapi insya Allah saya akan berikan keutamaan kepada adik-adik pelajar perubatan yang ada bertanya beberapa soalan penting berkaitan bidang pekerjaan. Itupun jika masa mengizinkan.
Sedikit perkembangan terkini. Alhamdulillah. Saya telah berjaya menamatkan posting kelima saya di Jabatan Pembedahan Am (Surgical). Saya suka posting Surgical. Walaupun sibuk yang teramat sangat dengan jadual oncall yang padat, menguruskan perkahwinan dan dilanda satu musibah besar sekitar awal April lalu, Alhamdulillah saya berjaya melaluinya dengan baik. Dan Alhamdulillah, kini saya sudahpun berada dalam posting terakhir saya sebagai seorang House Officer (HO). Kini saya di Jabatan Bius (Anesthesiology). Yeay~ Insya Allah. Lebih kurang dua bulan daripada sekarang, saya akan bertukar taraf menjadi seorang Medical Officer (MO). Wah. Macam tak percaya saja saya telahpun bekerja hampir dua tahun di sini. Dan iya, telah dua tahun juga saya meninggalkan bumi Moscow dan seluruh isinya. Ok. Sebak kejap. Rindu Moscow dan suami yang tak balik Temerloh lagi. T___T
Lompat ke cerita seterusnya. Sebenarnya, pada 5 April 2011 yang lalu, saya telah terlibat dalam kemalangan jalan raya buat pertama kalinya dalam hidup saya. Wuuuuu~ Sedih bila terkenangkan kembali apa yang terjadi. Saya post-call pada ketika itu dan sedang dalam perjalanan menuju ke arah Kuala Lumpur. Hujan turut dengan lebatnya pada senja itu. Ditakdirkan Allah, kereta saya terbabas sebelum tiba di Tol Karak.
Saya masih ingat semuanya. Memandu dengan kelajuan sekitar 70 km sejam saja pada waktu itu, kereta saya tidak dapat dikawal selepas melalui satu kawasan lopak air. Saya terbabas ke kiri, melanggar pembahagi jalan, kemudian berpusing ke kana, melanggar pembahagi jalan yang di tengah-tengah pula dan kemudian berhenti dengan sendiri di tengah-tengah hujan lebat itu. Yang saya ingat, ketika kereta saya mula berpusing dan melanggar pembahagi jalan yang pertama, saya terus menutup mata, membaca syahadah dan hanya membuka mata sebaik kereta telah berhenti berpusing.
Apabila kereta sudah berhenti, saya berkata dalam hati: Eh, saya hidup lagi ke? Itu yang terlintas di benak. Sebaik mata dibuka, saya lihat api sedang marak di bahagian enjin depan. Ah, sudah! Saya cuba membuka pintu kereta. Tidak dapat. Apa lagi, terus saya menendang pintu tersebut dan berlari keluar. Di luar, hujan masih sangat lebat tetapi kebetulan ketika itu tiada kereta lain yang datang menghentam saya. Tapi, dalam kelebatan hujan itulah saya lihat sebuah bas ekspress sedang meluru laju ke arah saya. Disebabkan saya sedar saya mungkin tidak dapat dilihat oleh pemandu itu dalam keadaan hujan lebat tersebut, saya pun melompat-lompat di tengah-tengah jalan itu untuk mengelakkan dilanggar. Bas tersebut kemudian terus meluncur ke kiri sedikit dari laluan asal untuk mengelakkan saya yang berada di laluan asal mereka.
Pada ketika itu juga, ada seorang anak muda yang menunggang motor menuju ke arah Kuantan berhenti di seberang sana jalan. Dia menjerit kepada saya menyuruh saya menjauhi kereta kerana api semakin marak naik di bahagian depan. Saya meyakinkan anak muda itu masih sempat untuk mengeluarkan beberapa barang penting daripada kereta terutamanya handphone, beg tangan dan beg kerja saya yang berisi pen drive yang terkandung di dalamnya slide presentation saya!
Anak muda itu meluru ke tempat duduk sebelah pemandu dan saya menyeluk-nyeluk bawah kerusi pemandu mencari handphone yang jatuh. Sebaik semua yang dikehendaki dikeluarkan dengan cepat, kami terus berlari ke tepi jalan. Dan pada masa itu, kenderaan pertama yang kebetulan lalu dan berhenti di situ ialah kereta bomba! Subhanallah! Kereta bomba itu dalam perjalanan menuju ke Bentong. Mereka memadamkan api dan pemandunya datang bertemu saya. Katanya: Oklah, cik. Tak meletup dah ni insya Allah. Kami gerak dulu. Lalu, mereka pun bergerak semula. Waktu itu, sebuah lagi kenderaan berhenti di bahu jalan. Sebuah Alphard milik sepasang suami isteri yang kelihatan seusia dengan emak ayah saya. Mereka membuka pintu kereta dan menyuruh saya masuk ke dalam dengan kereta untuk berteduh daripada hujan sementara beberapa orang yang lain mula berhenti untuk membantu lalu-lintas. Baik sungguh pasangan suami isteri itu…
Walaupun saya masih dalam keadaan terkejut dengan apa yang terjadi, tapi saya masih dalam keadaan rasional dan terus menghubungi ayah dan suami saya untuk memaklumkan apa yang terjadi. Saya maklumkan kepada mereka dengan tenang, dengan harapan mereka tidak terkejut. Ayah dan emak terus bertolak dari Temerloh dan suami saya yang ketika itu berada di Genting Sempah menanti ketibaan saya, terus bertolak menuju ke arah Tol Karak, lokasi di mana kereta saya ditarik oleh kereta tunda yang dihubungi sebelum kami semua menuju ke Balai Polis.
Sepanjang menunggu ketibaan suami dan emak ayah, pasangan suami isteri yang menumpangkan saya dan membawa saya ke Tol Karak itu banyak membantu memberikan kata-kata semangat untuk saya. Secara zahirnya, memang saya tiada kecederaan tapi memang saya terketar-ketar kesejukan kerana basah kuyup dan masih gugup dengan apa yang terjadi. Sebaik suami saya sampai di situ, secara tiba-tiba saya berasa lemah. Saya menangis sewaktu dia memeluk saya. Waktu itu baru saya sedar, saya sangat memerlukannya pada ketika itu. T______T Sebaik emak dan ayah pula sampai, kami semua terus menuju ke Balai Polis Karak untuk membuat laporan polis. Kereta saya ditunda ke sebuah bengkel di Mentakab dan saya diberikan cuti kecemasan oleh ketua jabatan saya.
Dalam perjalanan balik ke Temerloh selepas selesai Solat Maghrib di Masjid Karak, saya terasa sakit tengkuk. Susah untuk digerakkan. Suami saya berkeras menyuruh saya ke hospital terlebih dahulu sebelum balik ke rumah. Nak dipendekkan cerita, rupa-rupanya saya patah tengkuk (cervical injury)! Huhu. Subluxation at left inferior facet joints at C3-C4, C6-C7 and possible crack at body of C7. Maka dengan itu, saya terpaksa memakai neck collar selama 6 minggu. Hihi. Tapi Alhamdulillah. Dalam masa 3 minggu saja, tengkuk saya sudah tidak sakit. Padahal saya bukannya compliant sangat pun memakai neck collar tu.
Itulah yang terjadi. Kereta saya pun baru saja siap dibaiki pada 1 Julai baru-baru ini. Dalam tempoh 3 bulan itu, kebetulan keadaan kesihatan saya sangat tidak menentu. Kadang-kala, saya sampai tidak larat untuk memandu pun. Jadi, adik saya Adi yang sedang bercuti di rumahlah yang menghantar saya ke tempat kerja. Di hujung minggu pula, suami sayalah yang akan menghantar dan menjemput saya. Buat sementara waktu ini (saya agaklah untuk sementara waktu saja), suami saya tidak membenarkan saya memandu jauh. Nak balik Putrajaya pun, dia yang akan balik ke sini menjemput saya, membawa balik ke sana, kemudian menghantar saya balik ke sini semula. T_____T
Baiklah. Saya rasa cukup setakat ini dulu. Sekarang sudahpun pukul 10 malam. Saya akan masuk kerja pada pukul 11 malam hari ini. Oh ya. Dalam tempoh 2 bulan ini juga, Hospital Temerloh telah menjadi hospital pertama di Malaysia yang menggunakan sistem syif untuk para HO. Disaster rasanya hidup. Sebab apa? Sebab masa tidur jadi tak menentu bergantung kepada syif kerja, tidak boleh memohon cuti untuk tempoh yang lama dan yang lagi penting, disebabkan sudah tiada oncall untuk HO, jadi sudah tiadalah duit claim oncall bulanan. Nangis~
Nota 1: Insya Allah, saya akan kembali aktif menulis kerana saya sudah semakin sihat! 😉
Nota 2: Emak saya sudah bersara dengan rasminya pada 6 Julai 2011. Selamat beristirehat, emak. 😉
Nota 3: Ada banyak lagi nak kongsi sebenarnya. Tunggu entri akan datang pula ya. Wassalam.
Posted on July 8th, 2011 by Sarah  |  35 Comments »
Selamat Mengembara Ke Syurga
Sebelum masuk waktu Zohor tengahari tadi, saya sudah tidak sanggup mendengar anak kucing sakit itu berbunyi-bunyi. Saya keluar melalui pintu belakang dan menjenguk anak kucing itu di bahagian belakang dapur. Saya lihat, ia terjelepuk saja di atas lantai. Saya tidak sampai hati melihatnya begitu. Terus saya angkat dan memindahkannya ke beranda depan, menghadap ke garaj kereta.
Tetapi, sebaik saja hendak meletakkannya, saya ternampak luka di bahagian belakangnya berhampiran dengan ekor. Besar! Nampak daging! Dan ada ulat! Ulat dan telur lalat. Saya jatuh kasihan lagi. Terus saya usung anak kucing itu ke tepi paip air luar rumah. Saya buka air dan nekad hendak membasuh bahagian luka anak kucing itu.
Kalau kita yang manusia ni pun menjerit-jerit kesakitan jika luka terkena air, begitu jugalah haiwan. Anak kucing itu bergerak menuju ke arah kaki saya untuk mengelakkan air yang saya sembur ke badannya. Saya tidak membasahkan keseluruhan badannya. Hanya bahagian luka itu saja. Saya nekad hendak membasuh telur dan ulat lalat yang mula memenuhi lukanya.
Sebenarnya, ibu kucing ini  (apa entah namanya, saya lupa) mempunyai seekor lagi anak kucing yang lahir setahun yang lalu. Kiranya, muda remajalah anaknya yang itu. Namanya Nanau. Nanau ini ganas. Habis keempat-empat ekor adiknya yang baru lahir sebulan lebih yang lalu digigit tengkuknya, dicakar-cakar badannya. Itulah yang terjadi kepada adiknya Hitam yang mati beberapa hari lalu. Dan kini nasib si tompok-tompok ini pula.
Bula roma saya meremang melihatkan ulat-ulat lalat yang banyak itu. Sumpah meremang. Geli saya melihatnya. Saya rasa, mesti ada yang membaca coretan ini turut meremang bulu roma kerana dapat membayangkan ulat lalat yang banyak itu. Jadi saya ke rumah Tok saya untuk bertemu Mak Tam. Sengaja saya buat bergerak ke sana sini untuk mengurangkan rasa meremang yang ada di badan saya ni. Saya bertanyakan di mana pencakar sampah. Bila telah mendapat pencakar sampah, saya pergi mencakar ala kadar di halaman rumah.
Sebelum itu, saya masuk untuk menggaulkan nasi dengan sardin dan mengisi susu ke dalam bekas minumannya. Saya letakkan di tepinya. Waktu itu tenghari buta. Panas terik. Tapi saya teruskan bergerak-gerak untuk menghilangkan rasa meremang itu. Tapi ketika mencakar sampah itu, saya masih terbayang-bayang ulat-ulat dan telur yang masih tidak dapat dibersihkan sepenuhnya pada luka anak kucing itu tadi. Saya turut mendengar bunyi anak kucing itu tadi. Tidak berhenti ia mengiau. Saya jatuh kasihan lagi!
Saya nekad. Saya mesti membersihkan luka anak kucing itu walau macam mana sekali pun. Saya menyandarkan pencakar di perdu pokok manggis dan terus berlari ke dalam rumah. Saya pergi mengambil Dettol di tepi mesin basuh. Saya bawa ia ke tepi paip air di luar rumah dan terus menuang sedikit demi sedikit Dettol itu ke badan anak kucing itu. Ia mengiau tidak berhenti-henti sambil cuba berjalan ke arah kaki saya. Saya tahu ia sakit. Tapi apa lagi yang boleh saya lakukan. Beginilah juga realiti bekerja sebagai seorang doktor. Kadang-kala, bila berhadapan dengan situasi begini, hendak tak hendak, prinsip ‘no mercy’ itu perlu diteruskan demi kebaikan pesakit.
Selepas dua tutup penuh Dettol saya curahkan pada bahagian belakangnya, saya masuk semula ke rumah untuk menyimpan Dettol dan mengambil berpuluh-puluh putik kapas. Saya usung keluar. Saya mendapatkan anak kucing itu dan mula membersihkan segala ulat dan telur lalat yang bersarang pada bahagian belakangnya berhampiran dengan ekor. Dan sebenarnya, di bahagian belakangnya itu, bulu sudah mula luruh dan dagingnya sudah kelihatan! Ulat sudah masuk sehingga ke dalam dagingnya. Sayunya saya melihat keadaan anak kucing itu! Saya hampir menitiskan air mata!
Saya nekad. Saya nekad. Saya nekad! Saya mesti membuat yang terbaik untuk membantunya. Saya meneruskan proses membersihkan luka besar itu dengan menggunakan putik kapas. Peluh tak usah ceritalah. Mengalir satu badan. Lama saya menekun di tepi anak kucing itu untuk memastikan ke semua ulat dapat dihilangkan daripada badannya. Sepanjang saya membersihkannya itu, anak kucing itu tidak berhenti-henti mengiau. Sedihnya saya.
Waktu itu, mata saya bergenang. Betapa saya terbayangkan kesakitan yang dialaminya dan ajal yang sangat hampir dengannya. Itu yang saya fikirkan. Waktu itu saya bayangkan, nyawa anak kucing itu hanya berada di separuh hadapan saja. Separuh badan yang ke belakang sudah tidak bernyawa lagi. Itulah yang saya asyik fikirkan. Dan saya terfikir, mesti seksa kalau ini adalah manusia. Separuh badan sudah berulat, berkudis, bernanah atau gangren. Mungkin beginilah keadaanya!
Kebetulan, ayah saya ada pulang ke rumah tengahari tadi sebelum pergi ke bandar Triang. Sebaik ayah selesai solat Zohor dan sudah hendak bertolak pergi, saya menceritakan padanya apa yang terjadi kepada anak kucing itu dan apa yang telah saya lakukan. Respon ayah saya “Lailahaillallah…” dengan muka penuh kerisauan. Tapi saya menjelaskan bahawa lukanya sudah bersih. Tapi kasihan. Dagingnya kelihatan. Jelas saya lagi, kalaulah ada iodin, pasti lebih bagus.
Lalu ayah berkata: Eh, iodin ada. Semua barang ada. Ayah masuk ke dalam dan mengambil set pertolongan cemas. Saya mengeluarkan iodin, kapas, gauze (kain kasa) dan surgical plaster. Saya terus menyapukan iodin ke badan anak kucing itu. Sebelum membuat dressing (apa istilahnya dalam Bahasa Melayu ya? Bukannya saya memakaikan baju padanya [muahaha] tapi saya membalut lukanya), saya pastikan lukanya sudah betul-betul bersih. Kemudian saya ambil gauze, membuat full dressing dan menyudahinya dengan surgical plaster.
Sepanjang bekerja, saya sangat-sangat berdoa agar ia dapat diselamatkan. Saya memang tidak berapa menyukai kucing. Pertama kerana baunya. Kedua kerana saya alah berada lama-lama berhampiran dengan kucing. Saya mudah bersin dan gatal hidung. Di rumah ini, penyembur wangian automatik berfungsi 24 jam. Kalau tiada pewangi ini, saya rasa sudah lama saya buang ke semua kucing yang ada. Rumah juga saya akan mop hampir setiap hari (kalau rajn). Saya tidak mahu alahan saya semakin teruk. Cukuplah makan daging sudah boleh membuatkan saya sengsara. Tapi, walaupun tidak suka, saya menyayangi mereka. Mereka makhluk Tuhan yang paling comel! Erk, khususnya mata kucing. Cantik!
Selesai solat Zohor, sepupu saya Nisa ada singgah di rumah Tok sebelum meneruskan perjalanan untuk pulang ke UIA Kuantan. Saya pergi bertemunya. Kemudian keluar menghantar Tok ke klinik, membawanya pergi membeli barang dan menyinggah di Pasar Ramadhan. Penat tak usah ceritalah. Sebaik tiba di rumah, saya menukar dressing anak kucing itu. Saya membawa susu dan saya gunakan putik kapas untuk memberinya minum. Ia memberikan respon yang baik. Saya sangat lega. Adam ada di tepi saya waktu itu. Kata Adam: Kalau kitorang, kucing macam ni kitorang dah biar je dah. Biar mati sendiri je la. Uishh. Saya tidak boleh tengok begitu saja. Paling habis, kena usahakan sesuatu untuk membantu. Selesai menukar dressing itu, si Butbut datang bermain di tepinya. Siap berbaring di sebelah adiknya itu. Sayunya hati melihat mereka.
Selesai berbuka, saya menjenguknya lagi. Dia masih terbaring di atas hamparan yang kami sediakan untuknya. Saya ambil susu dan menyuapkannya lagi. Saya memeriksa refleks anak mata dan nadinya. Semuanya baik-baik saja. Seluruh keluarga gembira dengan perkembangan positif yang ditunjukkannya sejak petang tadi. Saya sangat gembira. Sewaktu membersihkan lukanya untuk kali ketiga tadi, air mata saya bergenang lagi. Saya rasa, ini kali pertama saya betul-betul mengambil berat tentang kucing di rumah saya.
Sehinggalah selepas Tarawikh tadi, ketika saya sedang menulis entri ini, anak kucing itu sudahpun dibawa masuk ke dalam rumah dan diletakkan di dalam sebuah bakul khas. Sekejap-sekejap, saya menjenguk bakul itu untuk memastikan ia dalam keadaan baik. Tetapi, sekitar 10.30 malam begitu, saya melihat posisi anak kucing itu sudah berubah. Saya rasa gembira sangat kerana melihat ia tiba-tiba menggerakkan badannya dan mengangkat kepalanya.
Tetapi, sejurus selepas itu, saya melihat badannya langsung tiada pergerakan nafas. Saya cuak. Mata saya ni kurang jelas di waktu malam. Saya memanggil Aiman kerana dia lebih cekap untuk melihat pergerakan pernafasan anak kucing itu. Kata Aiman: Haah la. Dah tak gerak dah. Aaaaa… Sedihnya. Saya sangat sedih. Tak tahu macam mana hendak dinyatakan tapi saya memang sangat sedih.
Saya tiba-tiba membayangkan, ketika dia mengangkat kepalanya buat kali terakhir yang sempat saya lihat itu, mungkin waktu itu adalah hembusan nafasnya yang terakhir. Betapa seekor kucing yang tidak berbuat dosa pun dapat kita lihat azabnya hendak mati, apatah lagi kita manusia yang banyak berbuat salah dan dosa ini.
Sebenarnya, anak kucing yang ini memang tiada nama lagi kerana ada dua ekor yang serupa coraknya. Tompok-tompok oren-hitam-putih. Susah hendak dibezakan. Dari siang tadi saya dan adik-adik memikirkan nama yang sesuai untuknya kerana kami lihat ia ada potensi untuk kembali sembuh dan terus hidup. Tapi, belum sempat kami memanggilnya secara rasmi dengan namanya yang kami pilih, ia sudah pergi. Tuah. Itu nama pilihan kami.
Selamat mengembara ke syurga, Tuah. Semoga semangat juangmu yang tak menyerah kalah di awal pertempuran menjadi inspirasi buat kami kaum manusia.
Sekarang, tinggallah Butbut bermain bersama-sama Wira saja.
Nota 1: Si tompok yang seekor lagi tu kami namakan Wira. Butbut pula ialah kucing kelabu dalam entri sebelum ini. Yang mati bukan Butbut. Nama Butbut diberi kerana menurut adik-adik saya, kakinya seperti memakai but tinggi berwarna putih. Stylo gitu deh.
Nota 2: Kisah ini mengingatkan saya kepada Mickey yang mati ketika saya di Moscow dulu.
Nota 3: Saya baru saja mendapat berita terkejut yang penuh mendebarkan Maghrib tadi. Juga sedikit mengecewakan.
Nota 4: Yasir kata, hari ni lama betul saya online. Dari awal pagi sampailah ke tengah malam. Heh. Memang pun.
Nota 5: Terima kasih kerana sanggup membaca entri panjang lebar ni sehingga ke noktah yang terakhir ini.
Posted on September 3rd, 2009 by Sarah  |  48 Comments »
Diam tak diam sudah sepuluh hari kita semua berpuasa. Dan itu bermakna selama itu jugalah saya tidak mengemaskinikan blog ini. Ikutkan hati hari-hari saya mahu menulis tapi disebabkan saya tidak dapat online dari laptop saya di dalam bilik, maka perasaan hendak menulis dan bercerita itupun terbantut.
Apa nikmatnya berpuasa kali ini? Bagi saya ada dua nikmat yang paling utama. Pertamanya, sepanjang sepuluh hari ini, baru hari semalam saya menyentuh dapur. Mana tidaknya, hari-hari emak memasak untuk berbuka dan bersahur. Sedikitpun saya tidak memasak sepanjang cuti sekolah seminggu ini. Hari semalamlah merupakan hari pertama saya masuk ke dapur semula untuk memasak sepanjang Ramadhan ini. Itupun sekadar hendak menyediakan puding karamel. Menu utama tetaplah juga dimasak oleh emak.
Kalau dulu di Moscow, balik saja dari hospital setiap petang, siapa yang bertugas memasak pada hari itu akan kelam kabutlah memasak di dapur supaya dapat menyempatkan menu utama siap dimasak sebelum waktu berbuka tiba. Menu pun sangat sederhana. Sejenis lauk, sejenis sayur, buah tembikai dan kurma. Kalau ada yang rajin dan berkesempatan, barulah ada pencuci mulut seperti kuih-muih tradisional, bubur atau pai.
Keduanya, Ramadhan kali ini saya berada dalam keadaan lapang. Jadi, waktu untuk bertadarus dapat diperuntukkan dengan banyaknya. Selepas sahur mengaji. Selepas Subuh mengaji. Selepas Zohor pun mengaji. Selepas Maghrib mengaji lagi bergitu juga selepas selesai Tarawikh. Pendek cerita, laju betul dapat membaca kali ini. Dalam masa lima hari sudah tamat sepuluh juzuk.
Kalau di Moscow dulu, hanya selepas sahur, Maghrib dan di tengah malam sebelum tidur saja sempat mengaji. Keterikatan dengan jadual hospital, tanggung jawab di rumah dan ulangkaji serta persediaan sendiri di bilik membataskan segalanya. Bila sudah di hujung-hujung Ramadhan, kadang-kadang tu masih berbaki sepuluh juzuk. Maklum sajalah. Orang perempuan ada fitrah daruratnya yang tersendiri. Jadi akan ada beberapa hari yang tertinggal untuk bertadarus. Maka di saat akhir itulah, sanggup bersengkang mata bangun sahur awal dan tidur lewat semata-mata untuk menamatkan bacaan Al-Quran dalam tempoh sebulan Ramadhan. Alhamdulillah. Kelapangan kali ini sangat bermakna rupa-rupanya.
Bercerita tentang makanan pula, saya makan apa saja yang emak saya masak. Apa saja. Kalau emak masak telur dadar sajapun mungkin saya akan makan padahal saya tidak suka telur pun. Tapi sebab emak yang masak, mesti sedap punyalah. Pasar Ramadhan pun setiap selang sehari saya akan jengah. Saya sudah dapat makan semua kuih yang saya teringin kecuali dua. Badak berendam dan Puteri Mandi. Jenuh saya mencari di tempat saya ni, tiada pula yang menjualnya. Mungkin kurang mendapat sambutan jadi tiada yang menjualnya kali ini. Oh ya. Sebenarnya sudah hampir tujuh tahun saya tidak ke Pasar Ramadhan. Kali terakhir saya ke Pasar Ramadhan ialah ketika musim SPM di penghujung tingkatan lima di Klang dulu. Nostalgia sungguh.
Tapi setiap kali ke Pasar Ramdhan, saya akan pergi bersama adik-adik dan Kaklong. Jadi saya akan mengutamakan apa yang adik-adik selerakan. Biasanya mereka lebih berhajatkan air daripada kuih-muih. Apa tidaknya. Kalau beli kuih sekali pun, yang dijamah mereka hanya seketul seorang dari seringgit setiap jenis kuih. Bukankah membazir? Sudahnya, baki kuih akan kami bungkus dan bawa ke masjid untuk moreh. Sejak itu, adik-adik pun kurang gemar hendak membeli kuih lagi dan hanya mencari sesuatu yang mereka hajati saja. Conothnya kebab atau tau fu fa.
Dan pada hari ini, negara kita meraikan sambutan Hari Kebangsaan yang ke-52. Besar maknanya sambutan kali ini buat saya. Mana tidaknya. Sudah lima tahun saya tidak berada di Malaysia pada tarikh ini. Alhamdulillah, saya sangat bersyukur atas nikmat keamanan dan keharmonian yang masih dikekalkan-Nya buat kita semua. Moga-moga Malaysia kekal berdiri atas nama Malaysia berdaulat, rakyat berbilang kaum masih tetap bersatu dan saling menghormati antara satu sama lain, agama Islam dijunjung di samping tidak menghina dan mengabaikan hak agama lain. Semoga Allah terus memelihara negara kita.
Nota: Ada lagi cerita-cerita lain akan menyusul. Apapun sekarang nak kena keluar isi minyak kereta dulu. Nak kasi penuh tangki. Harga minyak naik lagilah. Dan-danlah nak naik masa ni kan. =__=
Posted on August 31st, 2009 by Sarah  |  13 Comments »
Dari Mata Di Sebalik Rak
Tiba-tiba saya berperasaan hendak menulis dengan panjang lebar. Sudah lama saya meninggalkan aktiviti menulis sehingga letih jari dan jenuh orang hendak membacanya. Kali ini pun kisah benar. Kalau hari itu ditakdirkan saya dapat mengisahkan semula kisah anak muda yang gigih, kali ini lain pula versi yang terjadi. Manis atau tidak, anda tentukan. Cewah! Eh, tidaklah. Ini kisah harmoni hidup bermasyarakat yang terjadi dalam kehidupan seorang penulis blog. Fuh. Penulis blog ni bunyinya macam satu profesyen pula. Padahal satu sen pun saya tidak dapat dengan menulis blog ini. Ayat sadis seorang penganggur terhormat. =___=
Pada hari Jumaat minggu lepas, saya membawa Tok saya ke pasaraya untuk membeli sedikit barang. Kebetulan sebelum itu, saya ada temujanji dengan Fizi, groupmate saya selama enam tahun di Moscow dulu, yang kebetulan berada di Temerloh pada waktu itu. Saya berjanji hendak membawanya pergi sarapan nasi lemak panas. Jadi, saya membawa Tok saya sekali kerana Tok saya terus hendak membeli barangnya selepas itu. Kebetulan, saya juga hendak ke pasar membeli barang-barang basah yang dipesan oleh emak. Selesai di pasar, baru saya berpatah balik ke Pasaraya KS (tak tipu, nama supermarket tu KS, sama dengan nama timangan saya di Moscow!). Oh ya. Kehidupan seorang penulis blog adalah normal dan waras seperti orang biasa. Itu sebab penulis blog juga ada masa hendak keluar pergi makan dengan kawan (padahal bila kawan tu tiada, blog sajalah yang dia hadap), masuk pasar macam makcik-makcik dan pergi pasaraya membawa Toknya mencari barang-barang. =___=
Saya mengikut Tok ke bahagian tepung-tepung di sudut belakang sana. Tok sedang membelek-belek barang yang hendak dibelinya. Saya pula ke bahagian rak yang menempatkan tepung kastard, serbuk kari, serbuk cili dan yang seumpama dengannya. Kata Tok, dia tidak berhajat untuk berada lama di situ. Jadi, saya membiarkan Tok memilih apa yang hendak dibelinya.
Di rak barang itu, saya terasa seperti diperhatikan dari sebelah sana rak itu. Bukan CCTV. Tapi ada sepasang mata yang memerhati. Kali pertama saya buat biasa saja. Mungkin kebetulan pelanggan itu turut mengangkat kepalanya memandang ke arah pelanggan di sebelah sana rak juga. Saya menunduk mahu melihat paket agar-agar di situ. Apabila saya tegak kembali, saya nampak wajah pemilik mata itu tadi dan dia masih memandang ke arah saya. Saya jadi segan kerana sudah dua kali saya mencuri pandang semula ke arahnya dan pada masa itu si pemilik mata kebetulan memang sedang melihat ke arah saya. Saya menuju ke arah Tok. Saya bawakan barang-barang Tok dan terus ke tempat minuman. Kelibat pemilik mata tadi pun hilang begitu saja.
Sesudah Tok memilih sekotak susu segar, kami menuju ke kaunter. Elok saja selesai membayar, sedang kami menuju ke pintu keluar, tiba-tiba saya disapa. “Ini Sarah kan?” Saya kaget sekejap di situ. Yang menegur itu ialah si pemilik mata tadi. Dia tersenyum saja. Ada sebuah beg plastik di tangan kirinya. Saya tidak menjawab sebaliknya membalas soalannya tadi dengan sebuah pandangan yang penuh persoalan. Eh, iyalah. Saya tidak mengenali orang itu. Takkan sewenang-wenangnya saya hendak mengaku siapa saya.
Lalu si pemilik mata meneruskan ayatnya. “Saya baca blog Sarah.” Dan selepas itu dia ketawa kecil. “Oh! Baca blog. Ok ok.” Itu saja respon saya atas intro yang diberikannya itu dengan sengihan kecil. Saya segan sebenarnya untuk terus berada di hadapan orang itu. Sebenarnya, seawal terpandangkan wajah pemilik mata yang saya ternampak di sebalik rak barang di belakang tadi, saya terasa seperti pernah melihat wajahnya. Di mana, itu yang saya tidak pasti. Ketika itu saya sudah memegang kunci kereta. Tok sudah mendahului saya sedikit menuju ke arah kereta.
Lalu saya terus berkata, “Saya kerna pergi dulu ni. Nak hantar Tok balik dah ni.” Dan dia pun terus memberikan saya laluan dan hanya menyebut “Ye, silakan. Silakan. Setakat itulah saja kisahnya saya dengan orang itu.
Di dalam kereta, saya ligat berfikir. Di mana saya pernah bertemu dengannya. Mukanya seperti pernah saya lihat sebelum ini. Terutama matanya. Tapi saya tidak ingat juga. Sudah hampir mendekati Kampung Tengah dalam perjalanan hendak balik ke rumah, baru saya dapat mengecam wajah itu. “Haaaaa! Patutlah macam pernah nampak! Muka dia macam Akif!”
Masih ingat tak suatu masa dulu, sekitar Mac dan April, saya sangat menggilai drama bersiri Dari Mata Arissa. Watak heronya bernama Akif Zamani yang sering saya sebut-sebutkan di sini. Watak Akif adalah lakonan Syed Aiman atau nama betulnya Syed Kamarulzaman. Ya. Wajah si pemilik mata tadi sangat mirip dengan Syed Aiman itu. Memang mirip sungguh.
Berhemah orangnya pembaca blog saya yang seorang ini ya. Bila difikir-fikir, aduhai, macam saya melihat Akif Zamani di depan mata pula. Dia pun kelihatannya sedang mengejar masa ketika itu. Sebaik saya laju menuju ke kereta, saya lihat dia juga laju menuju ke keretanya yang diparkir betul-betul di pintu masuk pasaraya itu.
Jadi, buat kawan-kawan yang ada terlihatkan status bernama Syed di Facebook saya tu, jangan macam-macam ya. Itu hanya sempena mengingati insiden ini dan pelakon Syed Aiman ini. Nama pemilik mata itu pula? Ahaa. Itu yang kita tidak tahu sehingga ke hari ini.
Terima kasih ya sebab menegur si penulis blog ini pada hari itu. Saya ingatkan, apalah yang dipandang-pandang dari celah rak itu. Selagi tidak tahu nama, saya namakan kamu sebagai Syed sajalah ya.
Ya. Bila sudah namapun bekerja tanpa gaji sebagai penulis blog peribadi dan pada masa yang sama menjalani kehidupan yang normal dan waras sebagai orang biasa, janganlah buat muka batu pula bila ada yang mengenali anda di luar sana. Biasakan amalan harmoni hidup bermasyarakat. Beramah mesra asas kekuatan semangat kejiranan dan mengukuhkan kerukunan. Ewah. Pesanan khidmat masyarakat ini dibawakan khas secara percuma di Dunia Sarah. (menangis air mata darah sekalipun kau takkan dapat komisyen, Sarah!) T__T
Nota 1: Baik Syed Aiman ataupun Akif Zamani, mereka ini adalah suami orang. Hati-hati bila menyebutnya. Tak pasal-pasal nanti diserang isteri mereka pula. Huhu. 😆
Nota 2: Tajuk tak menahan betullah budak Sarah ni. Sekali baca macam seram je ceritanya.
Nota 3: Saya rasa saya tahu kamu kerja di mana. 😉
Nota 4: Tunggu entri tawaran istimewa yang akan menyusul sekejap nanti!
Posted on August 19th, 2009 by Sarah  |  6 Comments »
Dunia Sarah Fan Page
Capaian Lama Select Month December 2018  (1) April 2017  (1) February 2017  (1) January 2017  (2) May 2016  (1) March 2016  (1) January 2016  (9) October 2015  (1) August 2015  (1) July 2015  (3) June 2015  (6) May 2015  (1) January 2015  (1) September 2014  (1) May 2014  (2) April 2014  (3) November 2013  (1) August 2013  (1) December 2012  (1) November 2012  (1) August 2012  (2) July 2012  (1) March 2012  (3) February 2012  (2) January 2012  (3) November 2011  (2) October 2011  (4) September 2011  (3) August 2011  (2) July 2011  (1) May 2011  (2) April 2011  (1) March 2011  (4) February 2011  (4) January 2011  (4) December 2010  (7) November 2010  (1) October 2010  (2) September 2010  (2) August 2010  (6) July 2010  (11) June 2010  (9) May 2010  (5) April 2010  (4) March 2010  (7) February 2010  (8) January 2010  (5) December 2009  (10) November 2009  (7) October 2009  (9) September 2009  (5) August 2009  (15) July 2009  (24) June 2009  (9) May 2009  (16) April 2009  (28) March 2009  (26) February 2009  (36) January 2009  (41) December 2008  (36) November 2008  (40) October 2008  (27) September 2008  (8) August 2008  (2) July 2008  (15) June 2008  (17) May 2008  (15) April 2008  (21) March 2008  (19) February 2008  (18) January 2008  (22) December 2007  (7)
Saya Juga Pernah Gagal
Izz Zayd Mishary : Motivasi Penghijrahan Mama
Lima Tahun Yang Mendewasakan
Khairul Asraf on Saya Juga Pernah Gagal
Hafiz on Dato’ Bahaman
IzZati on My Little Caliph
rohani hashim on Saya Juga Pernah Gagal
rohani hashim on Saya Juga Pernah Gagal
Dunia Sarah is powered by WordPress | Entries (RSS) | Comments (RSS)